城市

城市又嗌都市、城，係聚落一種，係人類活動如政治、經濟、社會等最活躍嘅舞臺，因爲人口集中，所以城市地方人口多、人口密度高。

「城市」或者「都市」可以拆字來理解：「城」、「都」意味住城市有好大嘅社會、行政影響；「市」就有經濟意味。所以城市同鄉村、市鎮嘅區別往往在於大細、人口密度、緊要程度、法定地位。

喺活動上，城市人口比較多從事第二產業、第三產業。喺形態上，中心機能集中嘅地方嗌做市區，市區之外嘅週邊嗌做郊外。而家有城市膨脹現象，即係城市從市區蔓延到郊區，郊區急劇城市化，成個城市無序擴張。

概要 
從社會學嘅角度來講，城市係一個大範圍嘅人群共同體，喺呢個共同體入面，多數人嘅社會活動都受成個共同體綜合調整，呢種綜合調整遠遠超出個人日常活動嘅限界。換言之，城市嘅社會活動頻密過鄉下，而「市民意識」亦係城市社會唔同於鄉下社會嘅地方之一。而從行政嘅角度來講，城市係一類政區。現當代可以講係城市時代，而家城市人口都急劇增加緊，城市嘅影響力亦好強，就連唔住城市嘅人都會受城市影響。

喺前3000年左右，城市人口佔世界人口嘅比率近乎於零，喺西曆100年時呢個比率未夠1%，1800年時約5%，不過到咗1965年城市人口就佔全球人口三分二，表明近世以來急劇城市化，而個比率有繼續增大嘅趨勢。呢種急劇城市化主要源於大規模工業化、同埋現代國家嘅形成。雖然城市係工商業發展嘅產物，不過一般定義城市還須睇佢嘅社會發展成果──亦即形成市民共同體，喺呢個共同體入面，個人同社會息息相關，人參與社會，而唔係田園牧歌式嘅逍遙世外。

不過對行政來講，定義城市始終要啲量化得嘅基準。由於人口密度高、聚居規模大係城市同農村嘅顯著唔同之處，所以通常來講呢啲基準會係常住人口、人口密度、居住密度、職業構成比等等。而呢啲基準具體如何、唔同國有唔同。喺中國大陸，行政上分出咗「鄉村」同「城鎮」，而「城鎮」又再分爲「城區」同「鎮區」。所謂「城鎮」係要喺政區建制嘅基礎上、按規定劃出嘅地頭，而「城區」嘅政區基礎係市轄區同唔設區嘅市，而個規定係「街道辦事處所轄嘅居民委員會地域、以及城市公共設施、居住設施等連得到嘅其他居委會、村委會地域」，而「鎮區」嘅政區基礎係建制鎮，而個規定係「鎮所轄嘅居民委員會地域、以及鎮嘅公共設施、居住設施等連得到嘅其他村委會地域」。此外「鎮區」重可以係「常住人口三千人以上嘅獨立工礦區、開發區、科研單位、大專院校、農場、林場等特殊區域」。

而各國嘅城市定義，據有無明確人口下限分成兩種。無明確嘅有85國，其中有20國淨以首都爲城市，有27國以行政指定城市，有38國以重要程度來決定。實際上，有好多國家可以從法定地位睇出係咪城市地域，比如喺韓國，基本上市部屬於城市、郡部屬於農村。而有明確人口下限嘅國有81個，個下限大概喺兩千到一萬之間，當中以兩千同五千下限嘅最多，分別有23國同19國。以美國做例，唔同州嘅城市人口下限唔同，比如麻省嘅下限係萬二人，而馬利蘭州嘅下限係三百人，而總體上以2500人爲限；法國以2000人爲限；日本以5萬人爲限。各國之中，下限最低係烏干達，爲200人，最高係中華人民共和國，爲10萬人。

聚落形態 
世界大部份地方，差唔多所有城市都有一個市中心。響一啲好大嘅城市，佢週邊都係市郊，帶有鄉村特色，有時都會叫埋做城市，所以，有時會介定城市爲「市中心」嗰部分。一般嚟講，城市都係由住宅區、工業區、同商業區組成嘅行政單位，有時可能佔好大面積。一個城市好大部份係屋嚟，唔同部分由基建連埋，好似馬路、地下鐵，同埋有唔同嘅交通路綫穿梭。城市未發展嘅地方，好可能只係淨返河同湖。城市研究一般都係人文地理嘅範疇。

城市同市鎮嘅分別 
城市同市鎮，唔同地方有唔同理解。有一啲會以某一個人口大小作分野。有一啲係用法定地位去分。有一啲係一個市鎮係會管幾個市鎮，佢嘅經濟同行政地位喺佢嗰區係最大嘅。雖然城市係包括好多個市郊市鎮，但係唔係用來形容幾個城市連埋嘅地區。

攷